- असंतुष्टों को मनाने आज आएंगे रामलाल - Amar Ujala Hindi News
{"_id":"1-44562","slug":"Bareilly-44562-120","type":"story","status":"publish","title_hn":"\u0905\u0938\u0902\u0924\u0941\u0937\u094d\u091f\u094b\u0902 \u0915\u094b \u092e\u0928\u093e\u0928\u0947 \u0906\u091c \u0906\u090f\u0902\u0917\u0947 \u0930\u093e\u092e\u0932\u093e\u0932 ","category":{"title":"City & states","title_hn":"\u0936\u0939\u0930 \u0914\u0930 \u0930\u093e\u091c\u094d\u092f","slug":"city-and-states"}}
असंतुष्टों को मनाने आज आएंगे रामलाल
बरेली। नगर निगम चुनाव में लगे कार्यकर्ताओं में जोश भरने और असंतुष्टों को मनाने के लिए भाजपा के केंद्रीय महामंत्री (संगठन) रामलाल बुधवार को यहां आएंगे। उनके दौरे के मद्देनजर पार्टी के दफ्तर में तैयारियां की गईं।
नगर निगम के कई वार्डों में भाजपा के असंतुष्ट कार्यकर्ता चुनाव लड़ रहे हैं। उनकी दिलचस्पी खुद जीतने में कम और भाजपा के प्रत्याशी को हराने में ज्यादा है। इन्हें पार्टी के ही कुछ वरिष्ठ नेताओं की शह बताई जाती है, जो टिकट वितरण में अपनी न चल पाने से नाराज हैं। ये असंतुष्ट कार्यकर्ता भाजपा के लिए बड़ी चुनौती बने हैं। कई बार समझाने के बावजूद वे चुनाव मैदान से हटने को तैयार नहीं हुए। करीब 10-12 वार्डों में पार्टी ऐसी ही स्थिति का सामना कर रही है।
पूरी स्थिति पार्टी हाईकमान के सामने पहुंची तो नगर निगम चुनाव में बेहतर प्रदर्शन के लिए कार्यकर्ताओं को प्रेरित करने की जिम्मेदारी रामलाल को सौंपी गई। वह बुधवार की शाम पार्टी कार्यालय पर पहुंचेंगे। यहां कार्यकर्ताओं के साथ बैठक करेंगे। इसके बाद प्रमुख लोगों से भी मिलेंगे। महानगर संयोजक सुधीर जैन ने बताया कि केंद्रीय महामंत्री (संगठन) के दौरे को देखते हुए जरूरी तैयारियां पूरी कर ली गई हैं।
प्रदेश अध्यक्ष नहीं आएंगे
भाजपा के प्रदेश अध्यक्ष डॉ. लक्ष्मीकांत बाजपेयी 22 जून को बरेली नहीं आएंगे। पार्टी सूत्रों ने बताया कि मेरठ नगर निगम चुनाव की वजह से वह यहां नहीं आ पा रहे हैं। वह 24 जून के बाद बरेली आएंगे।